text: [{"text_idx": "#000002", "text": "Dr.Wogene babbaxxitino hallanyu kolleejuwaranna motimmannita ikkitinokki uurrinshuwara loosino. Dokter Wogene roore loosu yannasi Hawaasi Yunivrsitera sayisinoha ikkanna; Hawaasi Yuniversitera 13 diro loosunni keeshshino; xaa yannarano hakkonni Hawaasi Yuniversite Awaada kampaasera Ikonomiksete rosu goli diine,rosiisaanchonna xiinxallaanchoho."}, {"text_idx": "#000006", "text": "Konninnino jawa dipoloomaasete guma borreessiinsoonni. Gambooshshu aana Itophiyunni ledote Gibtse, Arjentiinu, Iraane, Sawud Arebiyunna Halantino Arawe Emireetooti haaro miilimmatenni doorantino gobbuwaati. Ninkeno tenne lamala Wosinchu amadonkenni gobba tenne mittimma karsamasenni afidhanno horo, hiittoo qixxaawo assa agarantannosero, wolootuno Afriku gobbuwa tenne mittimmanni hiittoonni horonsi\u2019ra dandiitanno yitannonna amadantino hajubba aana aleenni e\u2019\u2019ote aana ayimmasi xawinse sa\u2019nummo dokter Wogene Maarqoosihu ledo assinoommo hasaawa aanino garinni niwaawete shiqinshoommo."}, {"text_idx": "#000008", "text": "Dokter Wogene:- Ani mittu handaaru ogeessi gede tini gobbankera jawa qeelleeti yee adheemmo. Korkaatuno BRICS yaa mitte gobba aliidimma duuchunku ragi beeqqonni irkissannota ikkitinohura gobbankera jawa hexxo noosetanna gobbanke aantete amaddino lophote harinshora jawa wolqa ikkitanno yee ammaneemmo."}, {"text_idx": "#000010", "text": "Dokter Wogene:- Horose jawate. Umihunni Itophiyu BRICS miila ikkase poletikunnitano ikkito miinju xiiwo ajishate kaa\u2019litanno. Miinju xiiwo yineemmo woyte lawishshaho; gobba womaashshu irko hasidhara dandiitanno; tenne irko hiittenne seeru xiiwonni keeraa\u2019mino garinni afidhara dandiitanno yaate. Korkaatuno BRICS gambooshshi uminsata haaro latishshu baanke uurrisidhino daafira womaashshu irko afi\u2019rate kaayyo heedhanno."}, {"text_idx": "#000014", "text": "Dokter Wogene:- BRICS mittimma uurrinsinkunni 15 dirra ali kiirantinoha ikkanna; xaa geeshsha konneeti yinanniri illete leellino coyi dino; ikkollana safotenna harinshote garinni aantino dirra giddo kayinni luphiima lophonna soorro heedhanno yine agarranni. Lawishshaho; sa\u2019u yannara ga\u2019labbote amaale mine harinsoonni gambooshshinni Aliyye gobbate kifilera kalaqamino oli ledo amadaminohunni Itophiyu aana mageeshshi xiiwo kalaqantinoro la\u2019ne sa\u2019noommo. Lophitino gobbuwa uminsa hedo calla qaaffisa hasidhanno. Liqoo afi\u2019rateno insa seera gumulsiisate gadachama, Abbayi kofattono la\u2019nummoro kofattote aana hasi\u2019noommo garinni woxe gaama hooganna W.K.L... hajubba aana konni alba uminketi togoo mittimma hee\u2019ra hooga jawa xiiwo kalaqqinonke yaa dandiinanni."}, {"text_idx": "#000016", "text": "Dokter Wogene:- Garanko togoota kalqoomu gaamo karsammanni woyte jawa yawo heedhannonke. Umihunni gaamo karsamankenni ninkewiinni agaramanno qeechi hee\u2019ranno; woxunni ikkara dandaanno. Lawishshaho; tayxe gambooshshe wodiidi Afrikira harinsi yannara gambooshshe massaginohu Wodiidi Afrikaati. Togoo gambooshshe gobbuwate doyinanni harinsi yannara gambooshshe Pirezidaantimmatenni massagganni keeshshitinori kuri Ontete gobbuwaati."}, {"text_idx": "#000017", "text": "Aantete konni garinni Itophiyuno beeqqo assanno kaayyo heedhanno. Noose dhuka jirotenni ikkara dandaanno wolurichinni kalqete gobbuwanni baxxitannota assanoserichinni leellisha hasiissannose. Woluno Afriku mittimma ofollo ikkasenni Afrikano ikko baxxinohunni Soojjaati Afrika milli assatenna miinjunni horonsi\u2019raancho ikkatenni beeqqo assa, hattono aantete laalchono islanchimmatenni laashshine miila gobbuwa soyaate kaayyo heedhannose. Konni daafira miila ikkasenni heedhannose yawono ikko afidhanno horo batinyete."}, {"text_idx": "#000020", "text": "Dokter Wogene:- Kuni umisi dipiloomaasenke gumaati. Konni albano ikkiro Itophiyu Dipoloomaasetenni afantanno gobbaati. Afriku mittimma safaancho ikkaseno addaho. Xaano ikkiro BRICS mittimma karsamase gobba kalqete dipoloomaasetenni mageeshsha xiiwo kalaqqanno gobba ikkasenna aanteteno kalqe umisera injaanno garinni dipoloomaasetenni kalaqqanno xaadooshshinni dagooma, gobbanna Afrika kaa\u2019lanno garinni konni alba assitanni keeshshitinonte gede dipoloomaasete xaadooshshe suffannoha ikkanno. Korkaatuno Itophiyu babbaxxitino gobbuwa ledo seeda dirrara dipoloomaasete handaarinni loossanni keeshshitinoti qaangannite. Xaano konne loosose halashshite sufatenni kalqete aana noose xiiwonna macciishshama halashshatenni gobbannita aantino hexxo woyyaawino garinni gumultanno yitanno ammana noo\u201de."}, {"text_idx": "#000022", "text": "Dokter Wogene:- xa\u2019mokki dawara\u2019yara albaanni kalqete gobbuwa shoolewa bande la\u2019\u2019a dandiinanni. 22 gobbuwa miila ikkate xa\u2019mo shiqishidhino; 40 ikkitannori hasatto noonsata leellishshinore ikkansa kullanni. Wolootu kayinni BRICS uminsanni miilimmatenni adhate hasidhanno gobbuwa sayikki gaamooti, kuri gobbaanni noore shoolki gaamo assine la\u2019nanni. Kunni garinni xa\u2019mo shiqishidhinori mereerinni Itophiyu kaayyo afidhe calla ikkikkinni aantete heedhannose hexxonni yaano, umihunni dagate kiironni xaa yannara Itophiyu kalqetenni sayikki deerrira ofoltino gobba ikkasenninna roore anga qansootise wedella ikkansanni konninnino luphiima mannu jironna kalqeteno xiiwo kalaqa dandiitannoti dikkote hasatto hee\u2019rase doorantanno gede assitinose korkaatta mereerinni mitte assine adhinanni."}, {"text_idx": "#000023", "text": "Wolu kayinni Itophiyu miinji sa\u2019u dirra giddo babbaxxitino gobboomu mitiimma giddoonnino ikkiro; xaaddanno mitiimma baala dandee dancha lopho leellishanni dayno. Xaano dancha hexxo leellishannohanna albillittenno konni garinni sufiro hexxo nooha ikkasinniiti. Sayikkihu kayinni poletikunnino ikkiro Afriku mittimma ofollo ikkasenni xiiwo kalaqa dandiitanno gobba ikkasenna dipiloomaasetennino ikkiro Itophiyu jawa dhuka afidhino gobba ikkasenni kuri baala la\u2019nanni woyte albillitte kalqete mitte jawa gobba ikkate kaayyo nooseta ikkase Onte miilla gobbuwanni doorantanno gede assitinose yee hedeemmo."}, {"text_idx": "#000025", "text": "Dokter Wogene:- Garanko, xiiwo heedhara dandiitanno. Konni alba layinki kalqete oli gedensaanni kalqe uminsa hasidhino garinni gashshite keeshshitinori gaamo lamala gobbuwa qarunni Ameeriku xa daanni noohu haaru kalqete amanyooti yaaddo kalaqannonsatinna insano sammi yitannokkiti xawoho. Ninke kayinni gobbate gede noonke dipoloomaasete rosichi garinni BRICS gambooshshe karsama meessi horo agarsiisateno ikko wole widoonni gaamo lamala gobbanninna lophitino gobbuwa ledo noonke xaadooshshe qorophotenni sufisiisa hasiissanno."}, {"text_idx": "#000027", "text": "Itophiyu BRICS gambooshshe karsantinohu qarunni miinju suwashshimma hasi\u2019ratenniiti; hattono poletiku horose agarsiisate ikkinohura taashshine ha\u2019ra hasiissanno. Xiiwo heedhara dandiitanno; qarunni xiiwo kalaqantara dandiitannohu konni albano noonte gede umihunni,BRICS miila ikkankenni poolisete wolapho heedhannonke. Konni albi gede wodho gumulsiinsikkinni womaashshu irko diassineemmo yinanni ikkito noonkanni; xa kayinni BRICS haaro latishshu baanke (NDB) widoonni afi\u2019neemmoha ikkiro; wolaphono woyyaawino coyino hee\u2019ranno daafira gobbate gede baalankare taashshe ha\u2019ra hasiissanno yee ammaneemmo."}, {"text_idx": "#000030", "text": "Dokter Wogene:- Muli yannanni xawo assinoonni garinni Ameerikunna Chayinu calla BRICS na gaamo lamala miilla gobbuwa la\u2019nummoro 2012 kawa Chayinu GDP hidhote soorronni calla la\u2019niro luphiima soorro abbanni no. GDP nafa la\u2019nummoro sai 2015 kawa Ameerikanna Chayina heewisiinse la\u2019nummoro Chayinu GDP luphiima soorro abbitino. Gaamote gede kayinni Ontente miilla gobbuwaha calla kalqete GDP mittu diri laalcho la\u2019nummoro 31.5 % gutama noonsa. Gaamo lamala miilla gobbuwati kayinni konni alba noowiinni 30% dirritino."}, {"text_idx": "#000032", "text": "Bakkalcho:- xaa yannara BRICS gambooshshe karsantinori Afriku gobbuwa kiirotenni sase ikkitino. BRICS hu qaru illachino suwashsho miinju horonsi\u2019raanchimma kalaqate. Wolootu Afriku gobbuwa ma garinniiti konni illachi horonsi\u2019raano ikkitara dandiitannohu?"}, {"text_idx": "#000033", "text": "Dokter Wogene:- Garanko, konni alba wodiidi Afriki Onte miilla gobbuwanni mittohonkanni; xa kayinni Gibitsenna Itophiyu haaro karsantino Afriku gobbuwaati. Konni garinni gaamo karsantinori Afriku gobbuwa kiirotenni sase iillitino. Albillitte wolootuno lexxitanno yine agarranni, baxxinohunni Aljeeriyanna Senegaali labbino gobbuwa gaamo karsantanno yine agarranni. Anfinte gede Itophiyu gaamote miila ikki yaa Itophiyu Afriku riqiwamaanchooti yaa dandiinanni. Korkaatuno Itophiyu Afriku mittimma safaanchonna ofollo ikkinohura. Baxxinohunni albillitteno Itophiya woy Addis Ababa Afriku qara quchuma assate hendannihura dagganno hedonna sayinsanni hajubba Afriku mittimma widoonni wolootu Afriku gobbuwara sayinsanni akati noo daafira mitte Itophiyaho balaxo uyinanni gede assitino hajo assine adhinanni."}, {"text_idx": "#000034", "text": "Wolu kayinni batinye Afriku gobbuwara hasatto noonsa. Aantete gaamo karsamansanni ledote kalqoomu hobbaatu kawunsilenni (World Security Council) haaroonso assinanni yinanni xiiwo noota anfoommo; kunino BRICS mitto illachaati. Tenne widoonnino Afriku gobbuwa aana assinanni xiiwonni soorritara dandiitanno. Afriku gobbuwano lexxatenna heedhanno horo beeqqate; hattono gaamo halashshate hedo no. layinkihuno haaro latishshu baankenni safote latishshinsara womaashshu irko afi\u2019rate liqoo xa\u2019midhe horonsidhannoho. Albi gede togo assenke yaa ikkikkinni gobbuwa liqoo xa\u2019midhanno; qolate dhukansa keenne liqoo uyinanninsa kaayyo no. konni daafira lowo geeshsha danchaho yee hedeemmo."}]